Det hele begyndte med et lille, billigt kamera og en tur til Lille Vildmose. Siden da har Frans Ritter fra Egense ikke set sig tilbage. Han blev så bidt af naturen og de mange dyr i vildmosen, at han nu bruger al sin fritid her. - Jeg kan ikke lade være. Lige så snart jeg har fri, er jeg herude, siger Frans Ritter. Se “Vild med mosen” her: Rørhøgen Stritklo og elgen Helge Det er omkring fem år siden, Frans Ritters passion for fotografering i Lille Vildmose begyndte. Siden da er kameraet blevet opgraderet til et større et af slagsen, og tidsforbruget er skudt i vejret. Udover at bruge minimum fem timer om dagen i Lille Vildmose bruger han også gerne mellem en og to timer på at se billederne igennem, når han kommer hjem. - Når man bruger så lang tid her, så kan man genkende fuglene og rævene. Vi har for eksempel rørhøgen Stritklo, ræven Halvøre og elgen Helge, siger Frans Ritter. - Jeg spirer indvendigt Anja Robanke er også faldet pladask for Lille Vildmose. Hun er grafiker og fotograf, og hun bor og arbejder i sin autocamper. - Det er det fedeste at have sit hjem og arbejde med sig altid. I morges stod jeg op klokken fire og så solen stå op og mosen vågne. Jeg fik et billede af tranen, der fløj ind over solopgangen. Jeg blev helt lykkelig, siger hun. Mens Frans Ritter kender vildmosen indgående, er Anja Robanke stadig ved at lære, hvor de gode billedmuligheder opstår. Hun har dog allerede taget masser af pletskud. Når Anja Robanke er i Lille Vildmose og fotografere, bliver hun inspireret. - Jeg spirer indvendigt, siger hun. Fond bevarer og beskytter Lille Vildmose er med sine 76 kvadratkilometer Danmarks største fredede landområde. I serien “Vild med mosen” følger vi Aage V. Jensen Naturfonds arbejde for at passe på området. - Vores altoverskyggende målsætning er at bevare natyren og beskytte dyrene, og det gennemsyrer alt, hvad vi laver, siger Jacob Skriver, der er driftsleder ved Aage V. Jensen Naturfond. Kom med bag Frans og Anjas kameralinser og følg fondens arbejde med at gøre vildmosen endnu vildere i første afsnit af “Vild med mosen”her:

Referat:
Lille Vildmoses dyr og natur tiltrækker fotografer og andre naturelskere. Frans Ritter bruger al sin fritid på at tage billeder i vildmosen.